2. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน)
มีการบริหารจัดการความเสี่ยงอย่างเป็นระบบและต่อเนื่อง ทำให้ปัจจัยเสี่ยงต่างๆ
ในปีที่ผ่านมาได้รับการบริหารจัดการให้อยู่ในระดับที่ยอมรับได้ ทั้งนี้
ฝ่ายบริหารมีการทบทวนประเด็นความเสี่ยงและปรับปรุงแผนควบคุมความเสี่ยงทุกปีเพื่อให้สอดคล้องกับเป้าหมายตามแผนกลยุทธ์
โดยคำนึงถึงการเติบโตของบริษัทอย่างยั่งยืนและมูลค่าเพิ่มที่ให้แก่ผู้ถือหุ้นในระยะยาว
แต่ยังคงมีปัจจัยเสี่ยงที่อาจเกิดขึ้นและอาจมีผลกระทบต่อผู้ถือหุ้นหรือผู้มีส่วนได้ส่วนเสียที่ควรพิจารณาดังนี้

1. ความเสี่ยงทางธุรกิจ

ความเสี่ยงจากอัตราการเติบโตของอุตสาหกรรรมท่องเที่ยวในประเทศไทย

แหล่งรายได้ส่วนใหญ่ของบริษัทมาจากธุรกิจให้บริการน้ำมันอากาศยาน ที่ท่าอากาศยานสุวรรณภูมิ
ดอนเมือง สมุย และ สุโขทัย ดังนั้น
การเติบโตของรายได้ขึ้นอยู่กับปริมาณการเติมน้ำมันอากาศยานให้แก่เที่ยวบินที่มาใช้บริการที่ท่าอากาศยานดังกล่าว
ซึ่งมีความสัมพันธ์กับการเติบโตของอุตสาหกรรมท่องเที่ยวในประเทศไทยโดยตรง
บริษัทจึงมีความเสี่ยงในกรณีที่เกิดเหตุการณ์ร้ายแรงต่างๆ
ที่มีผลกระทบทำให้อุตสาหกรรมท่องเที่ยวเกิดภาวะชะลอตัว เช่น
เหตุการณ์ชุมนุมทางการเมืองปิดล้อมท่าอากาศยานสุวรรณภูมิ และ ดอนเมืองในปี2551
อีกทั้งมีการชุมนุมทางการเมืองรวมทั้งข่าวการก่อวินาศกรรมตามจุดยุทธศาสตร์
ที่สำคัญเรื่อยมาถึงปัจจุบัน การเกิดภัยธรรมชาติร้ายแรงต่างๆ เช่น ภูเขาไฟระเบิดที่ไอซ์แลนด์
เป็นต้น
เหตุการณ์ดังกล่าวเกิดจากปัจจัยภายนอกที่บริษัทไม่สามารถควบคุมได้แต่ส่งผลกระทบต่อธุรกิจการบินและรายได้บริษัทโดยตรง

อย่างไรก็ตาม
ฝ่ายบริหารให้ความสำคัญในการควบคุมและติดตามผลการดำเนินงานด้านการเงินอย่างเข้มข้นทุกเดือนรวมทั้งมีการกำหนดจุดชี้วัดความเสี่ยง
(Trigger Point) เช่น EBITDA กระแสเงินสด เป็น สัญญาณเตือนภัยล่วงหน้า
กรณีผลการดำเนินงานมีแนวโน้มว่าอาจจะต่ำกว่าประมาณการเพื่อออกมาตรการควบคุมค่าใช้จ่ายให้สอดรับกับรายได้ที่ลดลง
มีการกำหนดให้ทุกฝ่ายมีวินัยในการใช้จ่ายอย่างเคร่งครัดทำให้บริษัทสามารถจ่ายเงินปันผลให้ผู้ถือหุ้นได้อย่างต่อเนื่องทุกปี
นอกจากนี้ ฝ่ายพัฒนาธุรกิจและการตลาดได้ศึกษาแนวทางการลงทุนในธุรกิจที่เกี่ยวข้องหรือธุรกิจอื่น
ๆ เพื่อขยายฐานรายได้ให้เพิ่มขึ้นในอนาคต

2. ความเสี่ยงจากการดำเนินงาน

2.1 ความเสี่ยงจากอุปกรณ์ระบบให้บริการเติมน้ำมันอากาศยานอาจไม่สามารถรองรับ

การเจริญเติบโตของจำนวนเที่ยวบินที่ท่าอากาศยานสุวรรณภูมิ

บมจ.ท่าอากาศยานไทยมีการดำเนินกิจกรรมทางการตลาดหลายรูปแบบเพื่อส่งเสริมให้สายการบินต่างๆ
มาใช้บริการที่ท่าอากาศยานสุวรรณภูมิเพิ่มมากขึ้น
อีกทั้งมีแผนที่จะเร่งดำเนินการโครงการขยายขีดความสามารถของท่าอากาศยานสุวรรณภูมิเพื่อรองรับการเจริญเติบโตของจำนวนเที่ยวบินในอนาคต
บริษัทจึงมีความเสี่ยงในกรณีที่อุปกรณ์ระบบให้บริการเติมน้ำมันอากาศยานอาจไม่สามารถรองรับการเจริญเติบโตของจำนวนเที่ยวบิน

อย่างไรก็ตาม บริษัทอยู่ระหว่างดำเนินการจัดหาและติดตั้งปั๊มสูบ-จ่ายน้ำมันแรงดันสูงเพิ่มขึ้นอีก 2
ชุด ซึ่งจะแล้วเสร็จในปี 2554
ทำให้มีขีดความสามารถสูบ-จ่ายน้ำมันไปยังระบบให้บริการน้ำมันเชื้อเพลิงอากาศยานทางท่อได้ในอัตราสูงสุด
4,540 ลูกบาศก์เมตรต่อชั่วโมง เพื่อรองรับการให้บริการในเวลาที่มีจำนวนเที่ยวบินคับคั่ง

นอกจากนั้น บริษัทมีคณะอนุกรรมการกิจการเชื้อเพลิง (Fuelling Operations Committee)
ประกอบด้วยผู้บริหารของบริษัท
และผู้แทนจากบริษัทน้ำมันที่มีประสบการณ์ด้านน้ำมันอากาศยานประชุมแลกเปลี่ยนความคิดเห็น
โดยมีวัตถุประสงค์เพื่อปรับปรุงประสิทธิภาพการให้บริการน้ำมันอากาศยานให้ดียิ่งขึ้น และ
กำหนดให้มีการตรวจสอบระบบปฏิบัติการให้บริการน้ำมันอากาศยานโดยกลุ่มผู้ตรวจสอบของบริษัทน้ำมัน
(Joint Inspection Group – JIG) ปีละ 1
ครั้งเพื่อให้มีความมั่นใจได้ว่าระบบปฏิบัติการของบริษัทเป็นไปตามมาตรฐานสากล

2.2 ความเสี่ยงจากภัยอันตรายที่อาจเกิดจากอัคคีภัย หรือ การก่อการร้าย

การดำเนินธุรกิจของบริษัทต้องมีการสำรองน้ำมันอากาศยานไว้ในถังเก็บน้ำมันอากาศยานที่คลังน้ำมันซึ่งตั้งอยู่บริเวณใกล้ท่าอากาศยานดอนเมือง
และ ท่าอากาศยานสุวรรณภูมิอาจทำให้มีความเสี่ยงที่จะเกิดอัคคีภัย หรือ ภัยอันตรายอื่นๆ เช่น
การก่อการร้าย เป็นต้น อันจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม
และ อาจทำให้การดำเนินงานของบริษัทหยุดชะงักได้

อย่างไรก็ตาม บริษัทมีการจัดทำระบบบริหารจัดการอาชีวอนามัยและความปลอดภัย
(Occupational Health and Safety Assessment Series: OHSAS 18001:2001)
และมีนโยบายอาชีวอนามัยความปลอดภัย และสภาพแวดล้อมในการทำงาน
โดยถือเป็นหน้าที่ของพนักงานทุกคนที่ต้องรับผิดชอบปฏิบัติตามมาตรฐานโดยเคร่งครัด
อีกทั้งได้ติดตั้งผนังกันเสียงบนทางยกระดับอุตราภิมุขบริเวณด้านหน้าคลังน้ำมันดอนเมืองและอยู่ระหว่างติดตั้งตาข่ายป้องกันถังน้ำมันอากาศยานที่ท่าอากาศยานดอนเมือง
เพื่อป้องกันความเสี่ยงกรณีการก่อวินาศกรรมยิงระเบิดใส่ถังเก็บน้ำมัน

นอกจากนี้ บริษัทได้ถ่ายโอนความเสี่ยงส่วนหนึ่งโดยทำการประกันภัยไว้กับ บริษัท กรุงเทพประกันภัย
จำกัด (มหาชน) ร่วมกับ บริษัท ทิพยประกันภัย จำกัด (มหาชน) ภายใต้กรมธรรม์หลัก 3 ฉบับ
ประกอบด้วย

1.  กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด (All Risks
    Insurance Policy) โดยรวมความคุ้มครองในกรณีธุรกิจหยุดชะงักมูลค่าประกันภัย จำนวน
    5,311.2 ล้านบาท

2.  กรมธรรม์ประกันภัยความรับผิดตามกฎหมายต่อบุคคลที่สาม มูลค่าประกันภัยจำนวน 750
    ล้านเหรียญสหรัฐ และ กรมธรรม์ประกันภัยก่อการร้าย และ วินาศภัย มูลค่าประกันภัยจำนวน
    5,440 ล้านบาท

3.  กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด สำหรับทรัพย์สินเฉพาะ
    มูลค่าประกันภัยจำนวน 128.8 ล้านบาท

2.3 ความเสี่ยงจากการผลักดันให้เกิดมาตรการเกี่ยวกับการลดภาวะโลกร้อน

ผลกระทบจากภาวะโลกร้อนทวีความรุนแรงขึ้นอย่างเห็นได้ชัดจาก
เหตุการณ์หิมะตกหนักในประเทศแถบยุโรป
น้ำท่วมในประเทศแถบยุโรปและเอเซียทำให้ทุกประเทศทั่วโลกให้ความสำคัญในการเร่งออกมาตรการต่างๆ
เพื่อลดภาวะโลกร้อนรวมทั้ง บริษัท ท่าอากาศยานไทย จำกัด (มหาชน) เริ่มมีนโยบาย Green
and Clean Airport
โดยอาจบังคับให้หน่วยงานที่ดำเนินการบริเวณท่าอากาศยานสุวรรณภูมิต้องดำเนินการเรื่องลดการปล่อยก๊าซคาร์บอนไดอ๊อกไซด์ในอีก
2-3 ปีข้างหน้า

อย่างไรก็ตาม บริษัทได้เล็งเห็นถึงความสำคัญของการลดภาวะโลกร้อน
โดยเข้าร่วมเป็นองค์การนำร่อง โครงการ “การจัดทำคาร์บอนฟุตพริ้นท์ขององค์กร”
ซึ่งเป็นความร่วมมือของศูนย์เทคโนโลยีโลหะและวัสดุแห่งชาติกับองค์การบริหารก๊าซเรือนกระจก
(องค์การมหาชน)
ในการสร้างขอบเขตการคำนวณปริมาณการปล่อยก๊าซเรือนกระจกจากการดำเนินกิจกรรมภายในบริษัทเพื่อให้ได้ผลการคำนวณใกล้เคียงกับความเป็นจริง
โครงการ เริ่มดำเนินการตั้งแต่เดือนธันวาคม 2553 ถึง มิถุนายน 2554 เป็นระยะเวลา 7 เดือน
ทั้งนี้บริษัทจะได้ใบรับรองปริมาณการปล่อยก๊าซเรือนกระจกซึ่งใช้อ้างอิงและนำไปเป็นข้อมูลเพื่อหาวิธีลดปริมาณก๊าซเรือนกระจกจากการดำเนินงานของบริษัทต่อไป

3. ความเสี่ยงทางด้านการเงิน

ความเสี่ยงจากภาระการปฏิบัติตามสัญญาเงินกู้ระยะยาว

บริษัทมีภาระเงินกู้ 3
วงเงินซึ่งเป็นการกู้เพื่อขยายการลงทุนในธุรกิจบริการน้ำมันอากาศยานแบบครบวงจร ในปี 2554
บริษัทได้ทำการเจรจาปรับโครงสร้างเงินกู้ตามแผนการเงินและแผนการลงทุนอย่างระมัดระวังในโครงการต่าง
ๆ โดยการขอขยายระยะเวลาการชำระคืนเงินกู้ออกไปจากเดิมอีกประมาณ 3- 4 ปี
หรือสิ้นสุดการชำระคืนเงินกู้ ในปี พ.ศ. 2561
ซึ่งปัจจุบันบริษัทได้รับการพิจารณาขยายระยะเวลาในการชำระคืนเงินกู้ตามที่เสนอขอเป็นที่เรียบร้อยแล้วทั้งหมด
ประกอบด้วย

  3.1 สัญญาเงินกู้เพื่อลงทุนในโครงการระบบคลังน้ำมันเชื้อเพลิงอากาศยาน(Main Depot)
  และโครงการให้บริการเติมน้ำมันเชื้อเพลิงอากาศยาน (Into-plane Services)
  กับธนาคารกรุงเทพ จำกัด (มหาชน) ในวงเงิน 2,000 ล้านบาท อายุสัญญากู้ขยายจากเดิม 10
  ปี เป็นประมาณ 14 ปี โดยเริ่มผ่อนชำระเงินกู้ในปี 2551 จนถึงวันที่ 31 ธันวาคม 2553
  บริษัทมีภาระเงินกู้คงเหลือเท่ากับ 1,340 ล้านบาท ตั้งแต่ปี 2554
  เป็นต้นไปบริษัทจ่ายดอกเบี้ยในอัตราเท่ากับดอกเบี้ยเงินฝากประจำ 3 เดือนบวก 1.5 %
  ภายใต้ข้อตกลงเกี่ยวกับเงื่อนไขทางการเงินอื่นๆ (พิจารณาจากงบการเงินรวม) ได้แก่
  บริษัทต้องรักษาอัตราส่วนหนี้สินต่อทุน (D/E Ratio) ไว้ไม่ให้เกิน 1.50 เท่าอัตราส่วน DSCR
  (Debt Service Coverage Ratio) ไม่ต่ำกว่า 1.10 เท่า และอัตราส่วน DSCR สะสม
  (Cumulative Debt Service Coverage Ratio) ไม่ต่ำกว่า 1.25 เท่า
  โดยปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

  3.2 สัญญาเงินกู้เพื่อซื้อหุ้นของบริษัท ไทยเชื้อเพลิงการบิน จำกัด ในวงเงิน 800 ล้านบาท
  อายุสัญญากู้ ขยายจากเดิมประมาณ 10 ปี เป็นประมาณ 14.5 ปี โดยเริ่มผ่อนชำระเงินกู้ในปี
  2550 จนถึงวันที่ 31 ธันวาคม 2553 บริษัทมีภาระหนี้คงเหลือเท่ากับ 355.6 ล้านบาท ตั้งแต่ปี
  2554 เป็นต้นไป บริษัทจ่ายดอกเบี้ยในอัตรา THBFIX 6 MTH + 1.15% ต่อปี
  โดยบริษัทได้ทำสัญญาป้องกันความเสี่ยงทางด้านอัตราดอกเบี้ยเป็นอัตราคงที่เท่ากับ 5.8% ต่อปี
  ภายใต้เงื่อนไขทางการเงินที่กำหนด (พิจารณาจากงบการเงินเฉพาะบริษัท) คือ
  บริษัทจะต้องรักษาอัตราส่วนหนี้สินต่อทุน (D/E Ratio) ไม่ให้เกิน 2.25 เท่า และอัตราส่วน
  DSCR (Debt Service Coverage Ratio) ไม่ต่ำกว่า 1.20 เท่า
  ปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

  3.3 สัญญาเงินกู้เพื่อซื้อหุ้นของบริษัท เจพี-วัน แอสเซ็ท จำกัด ในวงเงิน 220 ล้านบาท
  อายุสัญญาเงินกู้ขยายจากเดิมประมาณ 7 ปี เป็น 10 ปี โดยจะเริ่มผ่อนชำระเงินกู้ในปี 2554
  จ่ายดอกเบี้ยในอัตรา MLR – 2.5% ต่อปี เป็นระยะเวลา 3 ปี (กุมภาพันธ์ 2554 - มกราคม
  2557) หลังจากนั้นจ่ายดอกเบี้ยที่อัตรา MLR – 2.0%
  ภายใต้ข้อตกลงเกี่ยวกับเงื่อนไขทางการเงินที่กำหนด คือ บริษัทจะต้องรักษาอัตราส่วนหนี้สินต่อทุน
  (D/E Ratio) ไม่ให้เกิน 2.0 เท่า
  ปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

ความเสี่ยงของบริษัทจึงเป็นกรณีที่บริษัทไม่สามารถปฏิบัติตามเงื่อนไขข้างต้นได้
แต่จากผลการดำเนินงานของบริษัทนับแต่เปิดให้บริการ ณ ท่าอากาศยานสุวรรณภูมิ
บริษัทสามารถปฏิบัติตามเงื่อนไขสัญญาเงินกู้ได้ทุกวงเงิน
และยังสามารถดำรงเงื่อนไขทางการเงินได้ในระดับที่ดีกว่าข้อกำหนดของสัญญาอย่างมาก
เป็นผลให้เจ้าหนี้ธนาคารฯ มีความเชื่อมั่นในฐานะกิจการของบริษัท

นอกจากนี้ผลจากการปรับโครงสร้างเงินกู้ทำให้บริษัทมีความมั่นใจว่าจะสามารถดำเนินงานได้ตามแผนการเงิน
และ แผนขยายการลงทุนเพิ่มเติมเพื่อรักษาอัตราความเจริญเติบโตของบริษัทได้อย่างยั่งยืน
โดยที่ยังสามารถปฏิบัติตามเงื่อนไขที่กำหนดไว้ในสัญญาเงินกู้ได้ด้วยความเสี่ยงที่ลดลงอย่างมาก